钦定古今图书集成/理学汇编/经籍典/第075卷 > 晋王弼周易略例 > 《明彖》
## 钦定古今图书集成/理学汇编/经籍典/第075卷 > 晋王弼周易略例 > 《明彖》

夫《彖》者，何也？统论一卦之体，明其所由之主者也。夫
众不能治众，治众者至寡者也。夫动不能制动，制天
下之动者，贞夫一者也。故众之所以得《咸》存者，主必
致一也；动之所以得《咸》运者，原必无二也。物无妄然，
必由其理。统之有宗，会之有元，故繁而不乱，众而不
惑，故六爻相错，可举一以明也；刚柔相乘，可立主而
定也。是故杂物撰德，辨是与非，则非其中爻，莫之备
矣。故自统而寻之，物虽众，则知可以执一御也；由本
以观之，义虽博，则知可以一名举也。故处璇玑以观
大运，则天地之动未足怪也；据会要以观方来，则六
合辐辏未足多也。故举卦之名，义有主矣；观其《彖辞》，
则思过半矣。夫古今虽殊，军国异容，“中”之为用，故未
可远也。品制万变，宗主存焉，《彖》之所尚，斯为盛矣。夫
“少”者，多之所贵也；“寡”者，众之所宗也。一卦五阳而一
阴，则一阴为之主矣。五阴而一阳，则一阳为之主矣。
夫阴之所求者阳也，阳之所求者阴也。阳苟一焉，五
阴何得不同而归之？阴苟只焉，五阳何得不同而从
之？故阴爻虽贱，而为一卦之主者，处其至少之地也。
或有遗爻而举二体者，卦体不由乎爻也，繁而不忧
乱，变而不忧惑，约以存博，简以济众，其唯彖乎。乱而
不能惑，变而不能渝，非天下之至赜，其孰能与于此？
故观《彖》以斯义可见矣。